CELEX: 32012D0004(01)
Language: lt
Date: 1332288000000
Title: 2012/180/ES: 2012 m. kovo 21 d. Europos centrinio banko sprendimas, kuriuo iš dalies keičiamas Sprendimas ECB/2011/25 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu (ECB/2012/4)

29.3.2012   
            
            
               LT
            
            
               Europos Sąjungos oficialusis leidinys
            
            
               L 91/27
            
         EUROPOS CENTRINIO BANKO SPRENDIMAS
   2012 m. kovo 21 d.
   kuriuo iš dalies keičiamas Sprendimas ECB/2011/25 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu
   (ECB/2012/4)
   (2012/180/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
   atsižvelgdama į Europos centrinių bankų sistemos ir Europos Centrinio Banko statutą (toliau – ECBS statutas), ypač į jo 3 straipsnio 1 dalies pirmą įtrauką ir 18 straipsnio 2 dalį,
   kadangi:
   
               (1)
            
            
               vadovaujantis ECBS statuto 18 straipsnio 1 dalimi, Europos Centrinis Bankas (ECB) ir valstybių narių, kurių valiuta yra euro, nacionaliniai centriniai bankai (toliau – NCB) gali atlikti kredito operacijas su kredito įstaigomis ir kitais rinkos dalyviais skolinant lėšas užtikrinus pakankamu įkeitimu. Eurosistemos pinigų politikos operacijoms reikalingo įkaito tinkamumo kriterijai yra nustatyti 2011 m. rugsėjo 20 d. Gairių ECB/2011/14 dėl Eurosistemos pinigų politikos priemonių ir procedūrų (1) (toliau – Bendrieji dokumentai) I priede;
            
         
               (2)
            
            
               NCB neturėtų būti įpareigoti priimti kaip įkaitą Eurosistemoje kredito operacijoms tinkamas bankų obligacijas, kurias garantavo valstybė narė, kuriai taikoma Europos Sąjungos / Tarptautinio valiutos fondo programa, arba valstybė narė, kurios kredito vertinimas neatitinka Eurosistemos orientacinės vertės, nustatant minimalų reikalavimą griežtiems kredito standartams;
            
         
               (3)
            
            
               tokia priemonė gali būti taikoma laikinai. Todėl ši priemonė turėtų būti nustatyta iš dalies keičiant 2011 m. gruodžio 14 d. Sprendimą ECB/2011/25 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu (2),
            
         PRIĖMĖ ŠĮ SPRENDIMĄ:
   1 straipsnis
   Dalinis pakeitimas
   Sprendime ECB/2011/25 įterpiamas šis 4a straipsnis:
   
      „4a straipsnis
      Tam tikrų Vyriausybės garantuotų bankų obligacijų priėmimas
      1.   NCB nėra įpareigoti priimti kaip įkaitą Eurosistemos kredito operacijoms tinkamas bankų obligacijas, kurias garantavo valstybė narė, kuriai taikoma Europos Sąjungos / Tarptautinio valiutos fondo programa, arba valstybė narė, kurios kredito vertinimas neatitinka Eurosistemos orientacinės vertės, nustatant minimalų reikalavimą griežtiems kredito standartams antrinę rinką turinčio turto emitentams ir garantams, kaip nustatyta Bendrųjų dokumentų 6.3.1 ir 6.3.2 skirsniuose.
      2.   NCB informuoja Valdančiąją tarybą, kai jie nusprendžia nepriimti 1 dalyje nurodytų vertybinių popierių kaip įkaito.“
   
   2 straipsnis
   Įsigaliojimas
   Šis sprendimas įsigalioja 2012 m. kovo 23 d.
   
      Priimta Frankfurte prie Maino 2012 m. kovo 21 d.
      
         
            ECB Pirmininkas
         
         Mario DRAGHI
      
   
   
      (1)  OL L 331, 2011 12 14, p. 1.
   
      (2)  OL L 341, 2011 12 22, p. 65.